บิ๊กบลจ.ฟันธงปีหน้าภาวะลงทุนปี55ผันผวน
ผู้บริหาร บลจ. ประสานเสียง ปีหน้าภาวะลงทุนผันผวนต้องเค้นกองทุนรูปแบบใหม่เอาใจนักลงทุน
15 ธ.ค. 2554

ผู้บริหาร บลจ. ประสานเสียง ปีหน้าภาวะลงทุนผันผวนต้องเค้นกองทุนรูปแบบใหม่เอาใจนักลงทุน
นายวิโรจน์ ตั้งเจริญ รองกรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ในปี 2555 บลจ.ทุกแห่งจะมีพัฒนาการในการออกกองทุนรูปแบบใหม่ๆ มากยิ่งขึ้น เนื่องจากการลงทุนในปีหน้ามีความผันผวนสูง
นายศุภกร สุนทรกิจ กรรมการผู้จัดการ บลจ.เกียรตินาคิน ที่กล่าวว่า ในปีหน้าจะมีการนำเทคโนโลยีด้านการลงทุนมาใช้มากขึ้น โดยเน้นการออกกองทุนที่มีคุณภาพมากขึ้น ซึ่งทำให้นักลงทุนจะมีช่องทางการลงทุนมากขึ้น 
นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง ในฐานะนายกสมาคมบริษัทจัดการลงทุน กล่าวว่า แนวโน้มการดำเนินธุรกิจของอุตสาหกรรมกองทุนรวมจะมี 2 แนวทาง คือ เน้นเพิ่มสินทรัพย์ภายใต้การบริหาร (เอยูเอ็ม) และเพิ่มส่วนแบ่งการตลาด ซึ่งกองทุนตราสารหนี้ จะเป็นเครื่องมือที่ทำให้เอยูเอ็มเติบโตเร็วที่สุด
“ขณะที่อีกทิศทางหนึ่ง คือ เน้นการสร้างผลิตภัณฑ์ทางการเงิน โดยไม่เน้นการเติบโตและเพิ่มส่วนแบ่งการตลาด ซึ่งอาจจะเสียประโยชน์ในระยะสั้น แต่ในระยะยาวจะสามารถเติบโตและทำกำไรได้ นอกจากนี้ ยังมีช่องทางขายที่นอกเหนือจากสาขาธนาคารพาณิชย์ และทำให้ไม่มีข้อจำกัดไม่ว่าจะเป็น บลจ.ขนาดใหญ่ กลาง หรือเล็ก” นางวรวรรณ กล่าว 
ทั้งนี้ นางวรวรรณ คาดว่า มูลค่าสินทรัพย์รวมของทั้งอุตสาหกรรมสิ้นปี 2554 จะอยู่ที่ 2 ล้านล้านบาท เติบโตจากปี 2553 เพียงเล็กน้อยเท่านั้น
“มีความเป็นไปได้ว่า ปี 2555 ขนาดธุรกิจของอุตสาหกรรมกองทุนจะลดลง เพราะไม่ได้แข่งขันกันเฉพาะ บลจ. เท่านั้น แต่เป็นการแข่งขันกับธนาคารพาณิชย์ธุรกิจประกันด้วย เนื่องจากเม็ดเงินลงทุนเป็นเงินของทั้งระบบ และผลิตภัณฑ์บางประเภทมีรูปแบบใกล้เคียงกัน” นางวรวรรณ กล่าว